**ปัญหา-เฉลย วิชาพุทธานุพุทธประวัติ น.ธ.เอก ครั้งที่ ๔**

**โครงการอบรมนักธรรมชั้นโท-เอก ก่อนสอบสนามหลวง ปีที่ ๑๓**

**คณะสงฆ์อำเภอสองพี่น้อง จังหวัดสุพรรณบุรี ภาค ๑๔**

**ณ วัดพรสวรรค์**

**ตำบลหนองบ่อ อำเภอสองพี่น้อง จังหวัดสุพรรณบุรี**

**วันพุธ ที่ ๒๕ ตุลาคม ๒๕๖๐**



**๑.** พระนันทะเป็นผู้เนื่องในพระองค์ของพระบรมศาสดาอย่างไร ? และได้รับยกย่องว่าเป็นผู้เยี่ยมในทางไหน ? พระนันทะไม่ปรารถนาที่จะบวช เหตุไฉนจึงต้องจำใจบวช ?

**ตอบ** พระนันทะเป็นโอรสของพระเจ้าสุทโธทนะกับพระนางมหาปชาบดีโคตมี เป็นพระอนุชาของพระบรมศาสดา **ฯ**

ได้รับการยกย่องว่าเป็นเยี่ยมในทาง**เป็นผู้สำรวมอินทรีย์** **ฯ**

พระนันทะต้องจำใจบวช **เพราะเคารพในพระศาสดา** **ฯ**

**๒.** พระราหุลเป็นพระโอรส พระนัดดา และพระปนัดดาของใคร ? เมื่อบรรลุพระอรหันต์แล้วได้รับยกย่องจากพระศาสดาว่าเป็นยอดแห่งพระสาวกทางไหน ? จงแสดงปฏิปทาของพระราหุล อันเป็นเหตุให้ท่านได้รับการยกย่องว่าเป็นยอดมาให้ฟัง ?

**ตอบ** พระราหุลเป็นพระโอรสของเจ้าชายสิทธัตถะ เป็นพระนัดดา (หลาน) ของพระเจ้าสุทโธทนะ เป็นพระปนัดดา (เหลน) ของพระเจ้าสีหนุ **ฯ**

เมื่อบรรลุพระอรหัตผลแล้ว ได้รับการยกย่องจากพระศาสดาว่าเป็นยอดแห่งพระสาวก**ผู้ใคร่ในการศึกษา ฯ**

พระราหุลมีปฏิปทา ดังนี้ **“ตื่นขึ้นแต่เช้าแล้วกอบทรายมาเต็มมือแล้ว ปรารภว่า ขอให้เราได้รับโอวาทคำสั่งสอนแต่สำนักพระทศพลและอุปัชฌาย์ อาจารย์ เท่าเม็ดทรายในกำมือ” ฯ**

**๓.** ใครได้รับบรรพชาเป็นสามเณรองค์แรกในพระพุทธศาสนา ? ได้บรรลุพระอรหัตผลโดยฟังธรรมอะไร ? และจากใคร ?

**ตอบ** พระราหุลได้รับการบรรพชาเป็นสามเณรองค์แรกในพระพุทธศาสนา โดยมีพระสารีบุตร เป็นผู้บรรพชาให้ ด้วยรับสรณคมน์ ๓ **ฯ**

พระราหุลบรรลุพระอรหัตผล โดยฟังพระโอวาทจากพระศาสดา **ฯ**

พระศาสดาทรงสั่งสอนในทางวิปัสสนา คล้ายพระโอวาทที่ตรัสสอนพระปัญจวัคคีย์ แปลกแต่ทรงยกอายตนะภายใน เป็นต้น ขึ้นแสดงแทนขันธ์ ๕ เท่านั้น **ฯ**

**๔.** พระภัททิยะเป็นโอรสของใคร ? แต่ก่อนผนวชปรากฏว่า เคยทรงครองราษฎร์แคว้นอะไร ? เหตุไฉนพระเจ้าภัททิยะจึงออกบวช ?

**ตอบ** พระภัททิยะเป็นโอรสของศากยกัญญา พระนามว่า **กาฬิโคธาราชเทวี** ในกรุงกบิลพัสดุ์ **ฯ**

ก่อนจะผนวชทรงครองราษฎร์ กรุงกบิลพัสดุ์นั้น **ฯ**

สาเหตุออกบวช คือ พระอนุรุทธะชักชวนให้บวชด้วยกัน **ฯ**

**๕.** พระอนุรุทธะออกผนวชจากสกุลไหน ? เป็นโอรสของใคร ? เมื่อผนวชแล้วได้เรียนกัมมัฏฐานในสำนักของใคร ?

**ตอบ**  พระอนุรุทธะออกผนวชจากศากยสกุล **ฯ**

เป็นโอรสของพระเจ้าอมิโตทนะ ซึ่งเป็นกนิฏฐภาดาของพระเจ้าสุทโธทนะ ในกรุงกบิลพัสดุ์ **ฯ**

ได้เรียนกัมมัฏฐานจากสำนักของพระสารีบุตร ได้บำเพ็ญสมณธรรมที่**ปาจีนวังสมฤคทายวัน**อันเป็นที่สงัด **ฯ**

**๖.** พระศาสดาทรงยกย่องพระอานนท์ว่าเป็นเอตทัคคะทางไหนบ้าง ? พระเถระที่ออกบวชพร้อมกับพระอานนท์และสำเร็จพระอรหัตผล แต่ไม่ได้รับยกย่องในทางไหน ? มีกี่องค์ ? มีใครบ้าง ?

**ตอบ** เป็นพหูสูต มีคติ มีสติ มีธิติปัญญาทรงจำ และเป็นยอดของภิกษุผู้อุปัฏฐาก รวมเป็นเอตทัคคะฐาน ๕ ตำแหน่งด้วยกัน **ฯ**

มี ๒ องค์ คือ **พระภัคคุเถระ**กับ**พระกิมพิลเถระ** **ฯ**

**๗.** สาวกรูปไหนที่ออกบวชด้วยศรัทธา ? รูปไหนออกบวชด้วยความจำยอม ? รูปไหนออกบวชด้วยความเบื่อหน่าย ?

**ตอบ** **พระรัฐบาล** ออกบวช **ด้วยศรัทธา ฯ**

**พระนันทะ** ออกบวช **ด้วยความจำยอม** **ฯ**

**พระยสะ** ออกบวช **ด้วยความเบื่อหน่าย** **ฯ**

**๘.** อายุสังขาราธิษฐาน หมายความว่าอย่างไร ? พระพุทธองค์ทรงทำที่ไหน ? และปรารภอะไรเป็นเหตุ ?

**ตอบ** หมายถึงพระบรมศาสดาทรงตั้งพระหฤทัยว่า จักอยู่แสดงธรรมจนกว่าศาสนาตั้งมั่น พุทธบริษัทรู้ทั่วถึงธรรมแล้ว จึงจักปรินิพพาน **ฯ**

ทรงทำที่ต้นอชปาลนิโครธ ในสัปดาห์ที่ ๘ นับแต่ตรัสรู้เป็นต้นมา **ฯ**

ทรงปรารภถึงความตั้งมั่นแห่งพระศาสนาและพุทธบริษัท **ฯ**

**๙.** ปลงอายุสังขารหมายความว่าอย่างไร ? ทรงทำที่ไหน ? พระฉัพพัณรังสีคืออะไร ?

**ตอบ** หมายถึง การที่พระพุทธเจ้าทรงตัดสินพระทัยว่า นับแต่นี้ไป ๓ เดือน พระองค์จักปรินิพพาน **ฯ**

ทรงทำที่ปาวาลเจดีย์ บ้านเวฬุวคาม เมืองไพศาลี **ฯ**

คือพระรัศมีที่เปล่งออกจากพระวรกายของพระพุทธเจ้า มีทั้งหมด ๖ สี คือ **สีนิลเขียว สีเหลือง สีแดง สีขาว สีหงสบาท** และ**สีประภัสสร** **ฯ**

**๑๐.** อันตรธานคืออะไร ? มีกี่อย่าง ? อะไรบ้าง ?

**ตอบ** **อันตรธาน** คือ **ความเสื่อมสูญ ฯ**

มี ๕ อย่าง **ฯ**

ได้แก่ ๑.ปริยัติอันตรธาน ๒.ปฏิบัติอันตรธาน ๓.ปฏิเวธอันตรธาน ๔.ลิงคอันตรธาน ๕.ธาตุอันตราน **ฯ**



**พระครูปลัดประภัสพันธ์ ปนาโท ออกปัญหา**

**ฝ่ายวิชาการ ตรวจแก้**